钦定古今图书集成/明伦汇编/官常典/第273卷 > 王鹗
## 钦定古今图书集成/明伦汇编/官常典/第273卷 > 王鹗

按《元史》本传：“鹗字百一，曹州东明人。曾祖成祖立，父
琛。鹗始生，有大鸟止于庭，乡先生张大渊曰：‘鹗也，是
儿其有大名乎？因名之。幼聪悟，日诵千馀言，长工词
赋。金正大元年，中进士第一甲第一人出身，授应奉
翰林文字。六年，授归德府判官，行亳州城父令。七年，
改同知申州事，行蔡州汝阳令。丁母忧’。”天兴二年，金
主迁蔡，诏尚书省移书恒山公武仙进兵。金主览书，
问谁为之，右丞完颜仲德曰：“前翰林应奉王鹗也。”曰：
“朕即位时状元耶？”召见，惜擢用之晚。起复，授尚书省
右司都事，升左右司郎中。三年，蔡陷，将被杀，万户张
柔闻其名，救之，辇归，馆于保州。甲辰冬，世祖在藩邸，
访求遗逸之士，遣使聘鹗，及至，使者数辈迎劳召对，
进讲《孝经》《书》《易》及齐家治国之道，古今事物之变，每
夜分乃罢。世祖曰：“我虽未能即行，汝言安知异日不
能行之耶？”岁馀乞还，赐以马，仍命近侍阔阔、柴祯等
五人从之学。继命徙居大都，赐宅一所。尝因见请曰：
“天兵克蔡，金主自缢，其奉御绛山焚葬汝水之傍。《礼》，
为旧君有服，愿往葬祭。”世祖义而许之。至则为河水
所没，设具牲酒，为位而哭。庚申，世祖即位，建元中统。
首授翰林学士承旨，制诰典章，皆所裁定。至元元年，
加资善大夫。上奏：“自古帝王得失兴废可考者，以有
史在也。我国家以神武定四方，天戈所临，无不臣服
者，皆出太祖皇帝庙谟雄断所致。若不乘时纪录，窃
恐久而遗忘，宜置局纂就《实录》，附修辽、金二史。”又言：
“唐太宗始定天下，置弘文馆学士十八人。宋太宗承
太祖开创之后，设内外学士院，史册烂然，号称文治。
堂堂国朝，岂无英才如唐、宋者乎？”皆从之。始立翰林
学士院，鹗遂荐李冶、李昶、王磐、徐世隆、高鸣为学士。
复奏立十道提举学校官。有言事者，谓宰执非其人，
诏儒臣廷议可任宰相者。时阿合马巧佞，欲乘隙取
相位，大臣复助之，众知其非，莫敢言。鹗奋然掷笔曰：
“吾以衰老之年，无以报国，即欲举任此人为相，吾不
能插驴尾矣。”振袖而起，奸计为之中止。五年，乞致仕，
诏有司岁给廪禄终其身，有大事则遣使就问之。十
年，卒，年八十四，谥文康。鹗性乐易，为文章不事雕饰。
尝曰：“学者当以穷理为先。分章析句，乃经生举子之
业，非为己之学也。”著《论语集义》一卷、《汝南遗事》二卷，
诗文四十卷，曰《应物集》。无子，以婿周铎子之纲承其
祀。之纲官至翰林侍讲学士。